《偈五十三首 其三十一》
宋代·释克勤

杀人刀，活人剑。上古之风规，亦是今时之枢要。言句上作解会，泥里洗土块。

不向言句上会，方木逗圆孔。未拟议，已蹉过。正拟议，隔关山。

击石火，闪电光。搆得搆不得，未免丧身失命。苦瓠连根苦，甜瓜彻蒂甜。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。